
Vele vagy nélküle? Nikotinos szerek egy gimnázium diákjainak körében

Kulcsszavak: dohányzás, nikotin, gimnazisták
Kutatási célom az volt, hogy betekintést kapjak kortársaim nikotin fogyasztási szokásaiba, illetve ennek okaira. Emellett szerettem volna felmérni az „általános tudást” a diákok körében ezen termékekről.
A kutatásomban felmerült kérdéseimre kérdőíves megkérdezés formájában kaptam választ, amelyet a Google Űrlap segítségével készítettem el. A felmérésbe az iskolám, a Kaposvári Munkácsy Mihály Gimnázium összes (7-12.) évfolyamán tanuló diákot bevontam tanáraimon keresztül. A kapott eredményeket (447 válasz) Excel segítségével elemeztem, diagrammokat készítettem, amelyekben összehasonlítottam az évfolyamonkénti különbségeket.
A 447 tanulóból 149, azaz a 33,3%-a rendszeres nikotin szerhasználó. Eredményeim nemenkénti (nő:férfi) megoszlása 60-40% , viszont az évfolyamok közötti kitöltés megoszlása sem volt arányos. A nikotinos szerek esetében a cigaretta, az e-cigaretta és az IQOS a legkedveltebb. A felsőbb évfolyamokon a szerves anyagot tartalmazó termékek kipróbálása vezet. A nikotin hatásait vizsgálva eredményeim szerint a káros hatások mellett sokan úgy gondolják, hogy nincsen semmilyen negatív hatása a nikotinnak a szervezetre. Kortársaim 49%-a úgy gondolja, hogy a dohányzást fel lehet váltani valamilyen hobbira, ám 9%-a úgy gondolja, hogy ez semmi képpen nem lehetséges. A kapott adatokból megállapítható, hogy a szerhasználat a korral növekszik. A szerek fogyasztásának okait kutatva a legelterjedtebb indok a stressz levezetése, a nyugalom elérése, illetve az unalom volt, de sajnos vannak olyanok, akik a beilleszkedés céljából fogyasztanak. A felsőbb évfolyamosok (10-11.) nagy része minden naposan fogyaszt ilyen szereket. A termékekhez való hozzájutás érdekes válaszokat eredményezett: vannak, akik megveszik maguknak a dohányboltban, vagy megvetetik másokkal, viszont van, akinek a szülei veszik meg, az iskolában vagy egyéb módon jutnak ilyen termékekhez. Arra a kérdésre, hogy miért az adott terméket fogyasztják a legtöbben a szer íze, a baráti hatás, de a „nem olyan büdös” vagy „nem olyan káros”, esetleg olcsóbb is érkezett válaszul.
Jól gondoltam, hogy a korral növekedni fog a szerhasználat, viszont a legtöbben nem a barátok miatt kezdik ezeket használni, hanem a felgyülemlő stresszt szeretnék levezetni, illetve egy nyugalmi állapotot elérni. Megoldás lehet, ha találnának valamilyen hobbit, elfoglaltságot, amely kikapcsolja őket, de a kisebb arányú szerhasználathoz segítséget nyújtana az is, ha a dohányboltokban nem adnák ki kiskorúaknak a termékeket.



